钦定古今图书集成/明伦汇编/官常典/第765卷 > 说苑 > 承宫
## 钦定古今图书集成/明伦汇编/官常典/第765卷 > 说苑 > 承宫

按《后汉书》本传：“宫字少子，琅邪姑幕人也。少孤，年八
岁，为人牧豕。乡里徐子盛者，以《春秋经》授诸生数百
人，宫过息庐下，乐其业，因就听经，遂请留门下，为诸
生拾薪执苦，数年，勤学不倦。经典既明，乃归家教授。
遭天下丧乱，遂将诸生避地汉中，后与妻子之蒙阴
山，肆力耕种。禾黍将熟，人有认之者，宫不与计，推之”
而去，由是显名。三府更辟，皆不应。永平中，征诣公车。
车驾临辟雍，召宫拜博士，迁左中郎将。数纳忠言，陈
政，论议切悫，朝臣惮其节，名播匈奴。时北单于遣使
求得见宫，显宗敕自整饰，宫对曰：“单于闻名，非识实
者也。臣状丑，不可以示远，宜选有威容者。”帝乃以大
鸿胪魏应代之。十七年，拜侍中祭酒。建初元年，卒，肃
宗褒叹，赐以冢地。妻上书乞归葬乡里，复赐钱三十
万。